Munisipale beamptes verdink van R34,7 miljoen se bedrog(Foto verskaf deur die Valke in Mpumalanga) Ses voormalige beamptes van die Pixley ka Seme-munisipaliteit (Volksrust) in Mpumalanga is Donderdag deur die Valke in hegtenis geneem op ŉ rits aanklagte. Die ses persone staan tereg op oortreding van die Wet op die Bestuur van Openbare Finansies, korrupsie en bedrog. Die bedrag beloop R34 758 039,92. Phakamile Thwala (50), die voormalige waarnemende bestuurder van die munisipaliteit en tans ŉ lid van die Mpumalanga-wetgewer, Linda Bennet Tshabala (61), voormalige munisipale bestuurder, Luthando Mpangeva (37), voormalige projekbestuurder, Nicolus Fezile Thabo Buthelezi (65), voormalige direkteur vir die projekbestuureenheid (bedank), Bhekuyise Happy Buthelezi (40), huidige tegnikus vir die projekbestuureenheid en Joseph Solly Madubula Mabuza (50), voormalige munisipale bestuurder, is in hegtenis geneem. Mpangeva het reeds ŉ hangende saak vir bedrog en korrupsie. Dié saak is tot 1 Julie 2023 uitgestel. Mabuza dien tans as diensverskaffer en die munisipaliteit het ŉ tender aan hom toegeken. (Foto verskaf deur die Valke in Mpumalanga) “Die verdagtes het in die Volksrust-landdroshof verskyn en almal buiten Mpangeva is vrygelaat op borgtog van R35 000,” sê kapt. Dineo Sekgotodi, woordvoerder van die direktoraat vir prioriteitsmisdaadondersoeke (die Valke). Mpangeva is borgtog van R40 000 toegestaan en die hof het verduidelik die hoër borgtog is weens die hangende saak teen hom. Die ses persone se saak is tot 6 Julie 2023 uitgestel. “Die hof het borgtogvoorwaardes opgestel wat bepaal dat die persone nie met die ondersoek mag inmeng nie en dat hulle eers vrygelaat mag word ná die borgtog ten volle betaal is. Die hof het hulle ook gewaarsku dat, indien hulle nie op die betrokke dag in die hof verskyn nie, ŉ lasbrief vir hulle inhegtenisneming uitgereik sal word.”